Informatīvais ziņojums par informācijas sistēmas

 “Ieceļotāju uzskaites kontroles informācijas sistēma (IECIS)” izveidi

 Izpildot Ministru kabineta 2020. gada 15. jūlija sēdes protokola Nr. 45, 1.§, 3. punkta doto uzdevumu Satiksmes ministrijai sadarbībā ar VAS "Starptautiskā lidosta "Rīga"" un citām iesaistītajām institūcijām pēc iespējas ātri izstrādāt risinājumu (sistēmu) personas apliecinājumu (anketu) elektroniskai iesniegšanai, iebraucot Latvijas Republikas teritorijā, apstrādei un datu nodošanai valsts pārvaldes iestādēm, tika veikti šādi pasākumi:

* Satiksmes ministrija ar šā gada 28. jūlija Satiksmes ministrijas rīkojumu Nr. 01-03/151 izveidoja darba grupu, kurai bija uzdots līdz šā gada 5. augustam apstiprināt tehnisko tirgus izpētes (atlases) specifikāciju, noteikt pretendentu noteikšanas kritērijus risinājumu (sistēmu) izstrādei personas apliecinājumu elektroniskai iesniegšanai, iebraucot Latvijas Republikas teritorijā, apstrādei un datu nodošanai valsts pārvaldes iestādēm.
* Darba grupa izstrādāja Satiksmes ministrijas organizētās tirgus izpētes (atlases) “Ieceļotāju uzskaites kontroles elektroniskās sistēmas izveide” instrukciju pretendentiem, kurā bija ietverta tehniskā specifikācija un atlases prasības pretendentiem.
* Sistēmu bija paredzēts izstrādāt divos etapos – pirmais etaps “Apliecinājuma formas minimālā risinājuma izstrāde” un otrais etaps “ Papildus funkcionalitātes, validācijas un drošības prasību izstrāde un integrācija ar dažādiem valsts iestāžu reģistriem”. Abu etapu izstrāde bija paredzēta pēc “Agile” metodes.
* Pirmajā etapā bija paredzēts, ka tiek izveidota atsevišķa tīmekļvietne elektroniskā apliecinājuma aizpildīšanai, personām, kurām atbilstoši MK 09.06.2020. noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” ir pienākums šo apliecinājumu aizpildīt. Pēc Apliecinājuma iesniegšanas personai(-ām) tiktu piešķirts unikāls QR kods. Tika noteikts, ka pirmais etaps ir izstrādājams 21 dienas laikā.
* Šā gada 3. augustā tika izsludināta Satiksmes ministrijas organizēta tirgus izpētes (atlase) “Ieceļotāju uzskaites kontroles elektroniskās sistēmas izveide” iepirkums. Informācija par iepirkumu tika ievietota Satiksmes ministrijas mājas lapā un nosūtīta trim potenciālajiem pretendentiem. Minētajā termiņā tika saņemti četri piedāvājumi.

 Ņemot vērā, ka Iekšlietu ministrija ir izstrādājusi jaunu risinājuma piedāvājumu, Satiksmes ministrijas veiktais iepirkums tiek pārtraukts.

 Pamatojoties uz Valsts kancelejas direktora J. Citskovska vadītajā starpinstitūciju darbības koordinācijas grupas 2020. gada 10. augusta sēdē nolemto un īstenojot Iekšlietu ministrijas 12.08.2020. vadības uzdevumā Nr. 1-33/1967 „Par informācijas sistēmas izstrādi” noteikto – Iekšlietu ministrijai piedāvāt risinājumu informācijas sistēmai, tādējādi nodrošinot personas apliecinājumu (anketu) elektronisku apstrādi un attiecīgo datu nodošanu valsts pārvaldes iestādēm, Iekšlietu ministrijas Informācijas centrs ir izstrādājis informācijas sistēmas “Ieceļotāju uzskaites kontroles informācijas sistēma (IECIS)” tehnisko specifikāciju (pielikums), kurā ir ņemts vērā vadības uzdevumā noteiktais, kā arī ietvertas iesaistīto galveno lietotāju prasības, kas primāri ir vērstas uz ērtu un precīzu informācijas apstrādi un tās turpmāku vadību.

 Informācijas sistēmas mērķis: Pieaugot pasaules valstu iedzīvotāju saslimstības līmenim ar Covid-19, nepieciešams steidzami izstrādāt ērtu, drošu, vienkāršu un modernu pašdeklarēšanās (anketas aizpildīšanas) risinājumu personām, kuras ierodas vai atgriežas Latvijas Republikā no ārvalstīm, , kā arī sniegt atbalstu Valsts policijai, Valsts robežsardzei un Slimību profilakses un kontroles centram atbilstoši Ministru kabineta 2020. gada 9. jūnija noteikumos nr. 360 „Epidemioloģiskās drošības pasākumi Covid-19 infekcijas izplatības ierobežošanai” ietvertajām prasībām un no tām izrietošās epidemioloģiskās drošības nodrošināšanai.

 Iepirkuma procedūras izvēli nosaka neprognozējamā situācija epidemioloģiskajā jomā pasaulē un Latvijā, tāpēc, ir nepieciešams ātri izstrādāt sistēmu, atbilstoši iepriekš aprakstītajam mērķim. Ņemot vērā neprognozējamo situāciju epidemioloģiskajā jomā pasaulē un Latvijā, ja minētais jautājums netiek atrisināts, tas var radīt būtiskus riskus un kaitējumu sabiedrības interešu nodrošināšanai veselības aizsardzības jomā, ņemot vērā minēto ir nepieciešams saskaņā Publisko iepirkumu likuma 3.panta astoto daļu lemt par Publisko iepirkumu likuma nepiemērošanu attiecībā uz minētās informācijas sistēmas izstrādi.

 Lietotāju prasību mērķu sasniegšanai ir noteiktas šādas sistēmas pamata prasības:

1. iespēja sašķirot un uz policijas iecirkņiem nosūtīt kontroles veikšanai nepieciešamo informāciju no anketām par konkrētiem ieceļotājiem, kuriem ir noteikta pašizolācija;
2. iespēja Valsts robežsardzei starpvalstu līgumu ietvaros nodot informācija par personām, kuras dodas uz partneru valsti un kuras to dara, šķērsojot Latvijas Republiku;
3. iespēja nodrošināt Slimību profilakses un kontroles centru ar nepieciešamajiem datiem par ar konkrēto personu kopā ceļojošām personām, kā arī uzlabot apkopoto datu kvalitāti un aprites ātrumu;
4. Efektivizēt pašizolācijā esošo personu uzraudzību, paredzot administratīvo funkcionalitāti policijas iecirkņu inspektoriem;
5. Nodrošināt iespēju veikt ieceļotāju apziņošanu gadījumos, kad ir mainījusies epidemioloģiskā situācija.
6. Radīt vienkāršu un iespējami efektīvu anketu kontroles mehānismu.

 IECIS tehniskās specifikācijas izstrādes laikā noritēja konsultācijas ar Valsts policijas, Valsts robežsardzes un Slimību profilakses un kontroles centra pārstāvjiem, lai nodrošinātu galveno lietotāju prasību iekļaušanu.

 Šobrīd IECIS tehniskā specifikācija paredz darbu veikšanu vismaz divos posmos, otrajā paredzot īstenot prasības, kas attiecināmas uz tādas sekundārās funkcionalitātes izstrādi kā mobilās lietotnes izveidi, integrāciju ar dažādām informācijas sistēmām, strukturētai personu uzraudzības nodrošināšanai, kontroles funkcionalitātes uzlabošanai un tamlīdzīgi.

 IECIS izstrādes ietvaros tiks izveidota mājaslapa ar iestrādātu dinamisku atainošanu, iestrādātu analītikas risinājumu, anketēšanu, izmantojot e-pasta adresi kā papildus pārbaudi, un funkcionalitāti, kas ļauj atbilstoši norādītajai informācijai, automātiski piesaistīt atbilstošo policijas iecirkni.

 Papildus ir paredzētas vairākas iespējas datu administrēšanā, kas ļauj mainīt anketu statusu, atbilstoši to uzraudzības termiņam, uzturēt vēsturisko anketu kopskaitu, fiksēt uzraudzības notikumus un ļaut izgūt datus pēc attiecīgā lietotāja nepieciešamības.

 IECIS paredz arī izstrādāt apziņošanas funkcionalitāti, lai informētu personu par nepieciešamību mainīt adresi vai par uzraudzības statusa maiņu.

 Risinājumam ir paredzēta droša piekļuve, datu pārraide gan nosūtot, gan saņemot datus, kā arī nodrošināts risinājums, dinamiski mērogojot sistēmai atvēlētos resursus, balstoties uz tās noslodzi, vienlaicīgo lietotāju radītā darba apjoma dēļ.

 IECIS provizoriskās izstrādes izmaksas tiek prognozētas 36 300 EUR apmērā, taču precīza summa būs atkarīga no iepirkuma rezultātiem; šos, izstrādei nepieciešamos līdzekļus, ir plānots pieprasīt no līdzekļiem neparedzētiem gadījumiem.

 Par vienu no informācijas sistēmas pārziņiem ir paredzēts noteikt Iekšlietu ministrijas Informācijas centru.

Iekšlietu ministrs S. Ģirģens

Vīza: valsts sekretārs D. Trofimovs

J. Dreimanis 67208597

janis.dreimanis@ic.iem.gov.lv